Sorin Cârțu, fostul jucător, președinte și director tehnic al celor de Universitatea Craiova, a fost invitat la FANATIK SUPERLIGA și a vorbit despre perioada de foc care urmează pentru echipa antrenată de Ivaylo Petev.
Legenda din Bănie, Sorin Cârțu, e de părere că meciul din Cupă cu Oțelul Galați este mai important decât cel cu Rapid, în care Universitatea Craiova nu se poate baza pe patru jucători, aceștia fiind accidentați.
"Noi suntem într-o săptămână maximă și de multe decizii, ca să vedem în ce parte o luăm. Avem meciul ăsta cu Rapid și după meciul din Cupă (n.r – cu Oțelul Galați), meci pe care eu îl consider mult mai important decât cel cu Rapid, pentru că este definitoriu în ceea ce privește un obiectiv foarte important pentru noi și câștigarea unui trofeu.
Și mai e și șansa pe care o ai, dacă bați pe Oțelul Galați, după joci cu învingătoarea dintre U Cluj și Hermannstadt tot acasă. Practic ai două meciuri în care să îți asiguri locul în finala Cupei. Pe urmă ai ieșirea la FCSB, d-aia am zis că e o săptămână definitorie", a declarat Sorin Cârțu la FANATIK SUPERLIGA.
Fostul președinte al celor de la Universitatea Craiova, Sorin Cârțu, care s-a arătat îngrijorat de accidentările suferite de Bancu și Screciu, a adus aminte că echipa din Bănie a mai fost pusă în fața unei astfel de situații, iar la final jucătorii patronați de Mihai Rotaru au ratat șansa de a-și îndeplinii obiectivele setate la început de campionat.
"Să știi că ne-am mai întâlnit cu situații din astea și nu prea am trecut bine. Dacă vă aduceți aminte, de acum doi ani de zile, când am avut o situație tot așa, de a bate pe FCSB și să avem șanse foarte mari la Cupă.
Apoi aveam returul cu Sepsi pentru finala Cupei României și apoi mergeam la CFR Cluj. Trei victorii în cele trei partide îți aduceau posibilitatea să joci finala de Cupă și să câștigi campionatul. Să vedem cum trecem acum peste această săptămână.
Da, noi am jucat destul de bine cu FCSB, deși mai aveam niște sincope pe acolo. Îmi aduci aminte când ne-au bătut cu 4-1, dar în ultimul timp am trăit bine aceste momente cu FCSB-ul pe Arena Națională. Eu vreau să trecem mai întâi de primul meci și după vedem", a mai adăugat fostul președinte al celor de la Universitatea Craiova la FANATIK SUPERLIGA, emisiune transmisă live pe FANATIK.RO, de la ora 10:30, în fiecare zi de luni, marți și vineri.
Pentru Universitatea Craiova urmează meciul de sâmbătă seara de pe stadionul "Ion Oblemenco" cu Rapid, meci pe care jucătorii lui Ivaylo Petev sunt obligați să-l câștige pentru a mai spera la titlu.